RESOLUCIÓN do 16 de abril de 2007 pola que se convoca e regula a concesión de subvencións ás entidades locais para a realización de actividades relacionadas coas oficinas de información aos consumidores para o ano 2007.
INSTITUTO GALEGO DE CONSUMO — III. OUTRAS DISPOSICIÓNS — 25/04/2007

Dentro do marco establecido polo artigo 51 da Constitución española de 1978, as entidades locais, no ámbito da súa competencia, veñen realizando actividades de utilidade pública en materia de defensa dos consumidores e usuarios tales como as de informar, asesorar, atender denuncias e tramitar reclamacións e realizar mediacións en materia de consumo.
O Estatuto de autonomía de Galicia, no seu artigo 30.1º, punto 4, outórgalle á Comunidade Autónoma galega, competencias exclusivas en materia de consumo.
A Lei 26/1984, de 19 de xullo, xeral para a defensa dos consumidores e usuarios, configura as organizacións municipais de información ao consumidor como instrumentos para a defensa dos seus intereses.
O artigo 24 do Estatuto galego do consumidor e usuario establece que, co fin de facilitarlle aos consumidores e usuarios a información precisa para o axeitado exercicio dos seus dereitos, a Administración da Comunidade Autónoma de Galicia promoverá, fomentará e, se é o caso, habilitará ou apoiará a creación de oficinas e servizos de información ao consumidor e usuario, xa sexan de titularidade pública, xa dependan dunha organización ou asociación de consumidores.
Sobre a base do disposto no Estatuto galego do consumidor e usuario, o artigo 4 do Decreto 185/1994, do 16 de xuño, sobre a utilización do idioma galego nos produtos e información ao consumidor e usuario en Galicia, prevé que tanto os concellos como as organizacións de consumidores se poderán acoller, dentro das condicións que regulamentariamente se determinen, ás axudas e subvencións que se convoque a Administración auto
nómica para a creación ou mantemento das oficinas ou servizos de información ao consumidor ou usuario.
Por outra banda, as políticas desenvolvidas polas institucións comunitarias e a súa transposición no dereito transnacional veñen conceptuando a política de defensa das persoas consumidoras como un elemento esencial da mellora do nivel de vida da cidadanía europea.
Para dar cumprimento ao anteriormente indicado, cómpre destinar axudas ás oficinas municipais de información aos consumidores e usuarios para financiar os gastos derivados do seu funcionamento. Por outra banda, búscase potenciar a apertura de novas oficinas municipais de información aos consumidores co fin de conseguir unha protección eficaz dos cidadáns/ás en materia de consumo en todo o ámbito territorial da Comunidade Autónoma de Galicia, tendo en conta que a Administración local é a máis próxima á poboación.
Por todo o anterior
DISPOÑO:
Artigo 1º.-Obxecto.
O obxecto desta resolución é a regulación e convocatoria da concesión de subvencións, en réxime de concorrencia competitiva, ás entidades locais da Comunidade Autónoma de Galicia que realicen actuacións en defensa dos consumidores e usuarios a través dunha oficina municipal de información ao consumidor (en diante OMIC) aberta ao público. A subvención recollerá os gastos orixinados desde o 1 de xaneiro do ano 2007 ou desde a data de inicio da actividade para as OMIC de nova creación.
A xestión das subvencións farase de acordo ao artigo 8.3º da Lei 38/2003, do 11 de novembro, xeral de subvencións, con base nos principios de publicidade, transparencia, concorrencia, obxectividade, igualdade, non discriminación, eficacia e eficiencia.
Artigo 2º.-Contía máxima das axudas.
1. A contía total máxima asignada a esta convocatoria é de 238.000 euros, con cargo á aplicación orzamentaria 10.80.613B.460.0 en que existe crédito axeitado e suficiente nos orzamentos xerais da Comunidade Autónoma de Galicia para o ano 2007, sen prexuízo de ulteriores variacións producidas como consecuencia da existencia dunha maior dispoñibilidade orzamentaria, o que poderá dar lugar á concesión de máis subvencións de acordo coa orde de prelación de solicitantes que resulte da aplicación dos criterios de valoración previstos nesta resolución.
2. A contía das axudas concedidas, consonte cos criterios obxectivos establecidos nesta resolución e coas dispoñibilidades orzamentarias existentes, poderá acadar ata 100% do orzamento de gastos
para atender a OMIC presentado pola entidade local coa súa solicitude.
Artigo 3º.-Beneficiarios.
Poderán acollerse a estas subvencións os concellos da Comunidade Autónoma de Galicia que teñan unha poboación de feito de entre 5.000 e 75.000 habitantes segundo os datos que figuran no último censo dispoñible.
Artigo 4º.-Requisitos dos beneficiarios.
Para que as entidades locais poidan beneficiarse das subvencións convocadas e reguladas ao abeiro desta resolución deberán cumprir, ademais das obrigas derivadas do Decreto 185/1994, do 16 de xuño, as seguintes condicións:
1. Dispor de oficina municipal de atención ao consumidor aberta ao público como mínimo tres horas diarias, de luns a venres, en horario de oficina e convenientemente sinalizada e localizada.
En caso de non dispor da dita oficina no momento de presentar a solicitude, deberán comprometerse a abrir esta ao longo do ano 2007 debendo atoparse necesariamente en funcionamento no prazo de 30 días desde a notificación da concesión da axuda, considerándose así unha OMIC de nova creación. A xustificación do cumprimento deste requisito realizarase mediante certificado do/a secretario/a da entidade local, no que conste tal circunstancia.
2. Dispor como mínimo dunha persoa contratada con cualificación abondo na materia de consumo para realizar as tarefas de atención ao consumidor.
Se non se ten este persoal no momento de presentación da solicitude da axuda debe acreditarse o cumprimento deste requisito no prazo de 30 días desde a notificación da concesión da axuda.
3. Facilitarlle ao público información e asesoramento sobre os seus dereitos como consumidores e a forma de exercelos.
4. Atender as consultas, reclamacións e queixas dos consumidores e usuarios, colaborando para tal fin co Instituto Galego de Consumo.
5. Non estar incurso en ningunha das circunstancias previstas no artigo 13 da Lei 38/2003, do 17 de novembro, xeral de subvencións.
Artigo 5º.-Investimento subvencionable.
Serán obxecto de subvención os gastos xerados polo funcionamento das oficinas de información ao consumidor, dentro deste concepto atenderase a:
a) Alugamento, sempre e cando a OMIC estea fóra das dependencias municipais, e que respectará sempre os criterios de accesibilidade.
b) Gastos do persoal contratado con cualificación abondo na materia de consumo para prestar o servizo de atención ao consumidor.
c) Edición e publicación de material divulgativo cuxa finalidade sexa informar a cidadanía do funcionamento da OMIC (enderezo, teléfono, horario de atención ao público ...) e dos distintos servizos que nela se prestan (información e asesoramento aos consumidores e usuarios, recepción e xestión das súas reclamacións, actos de mediación entre as partes implicadas na relación de consumo ...).
Artigo 6º.-Solicitude e documentación.
1. O prazo para a presentación das solicitudes, segundo o modelo que se insire como anexo I, será dun mes, contado a partir do día seguinte ao da publicación desta resolución no Diario Oficial de Galicia.
2. As solicitudes para as subvencións previstas nesta resolución dirixiranse ao presidente do Instituto Galego de Consumo, e poderán presentarse nos servizos provinciais ou centrais do Instituto Galego de Consumo, sendo en todo caso de aplicación o disposto no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común, na súa actual redacción. Inclúense os rexistros dos concellos que teñan subscrito convenio de colaboración para a implantación dun sistema intercomunicado de rexistro coa Administración da Comunidade Autónoma de Galicia.
3. Non será necesaria a presentación de todos aqueles documentos que consten en poder da Xunta de Galicia, debendo indicar o solicitante, co obxecto da súa rápida localización, a unidade administrativa en que se atopan.
4. As solicitudes irán acompañadas da seguinte documentación:
a) Certificación do acordo do órgano competente pola que se acolle á axuda, coa expresión da cantidade exacta solicitada onde figuren os gastos susceptibles de financiamento debidamente desagregados (anexo II).
b) Certificación do/a secretario/a da entidade local en que se faga constar que dispón dunha oficina municipal de información ao consumidor aberta ao público ou, se é o caso, compromiso da súa apertura ao longo do ano 2007 debendo atoparse necesariamente en funcionamento no prazo de 30 días desde a notificación da concesión da axuda, de conformidade co que se dispón no anexo III.
c) Certificación do/a secretario/a do concello en que se faga constar o horario en que a oficina permanece aberta ao público para atender os consumidores e usuarios, a súa localización e os metros cadrados de espazo físico dedicado a esta, tal e como se indica no anexo III a esta resolución.
d) Certificación da poboación do concello segundo o último censo dispoñible.
e) Documentación relativa ao ano 2006, esta documentación non será exixible para o caso de OMIC que se cren ao longo do ano 2007:
-Relación e obxecto das consultas, queixas e reclamacións que se presenten ante a OMIC de acordo co modelo que se insire como anexo IV en que se recolle o conxunto mínimo básico de datos que deben ser achegados polo concello ao Instituto Galego de Consumo. Todas as consultas, queixas e reclamacións que reciba a oficina de información ao consumidor rexistraranse e tramitaranse a través da aplicación informática que indique o Instituto Galego de Consumo.
-Certificación do órgano competente en que se faga constar o orzamento total do concello e o dedicado á OMIC durante o ano anterior (anexo V).
-Campañas informativas, publicacións e xornadas desenvolvidas ao longo do ano 2006 así como a memoria das actividades realizadas.
f) Programa de actividades e orzamento de gastos detallado para o ano 2007, nesta epígrafe deberase, polo menos, xuntar ao anexo II desta resolución:
-Certificación do/a secretario/a do concello onde se indiquen os medios persoais dos que dispón a OMIC, con expresión concreta sobre o vínculo contractual co concello, tipo de persoal, dedicación exclusiva ou non, duración do contrato e número de horas dedicadas diariamente á oficina. De ser o caso, titulacións, cursos e seminarios que acrediten a formación específica en materia de consumo do persoal que presta servizos na OMIC.
-O calendario de actuacións, campañas e programas previstos.
-Outras circunstancias relevantes.
g) Certificado do/a secretario/a do concello do conxunto de todas as solicitudes de axudas solicitadas ou concedidas, obxecto desta convocatoria, por outras administracións públicas ou entes públicos ou privados nacionais ou internacionais de acordo co que se establece no anexo VI.
h) Declaración responsable, conforme o modelo inserido como anexo VII, de non estar incurso en ningunha das circunstancias previstas nos puntos 2º e 3º do artigo 13 da Lei 38/2003, do 17 de novembro, xeral de subvencións.
Artigo 7º.-Criterios de valoración.
Para a concesión das subvencións previstas nesta resolución teranse en conta os seguintes criterios:
a) O tempo efectivo dedicado á atención ao público por cada OMIC, tendo en conta o número de horas diarias que permanece aberta ao público.
b) Criterios poboacionais para o cal se terán en conta os datos que figuran no último censo dispoñible.
c) Compromiso de utilización da lingua galega en todas as relacións que o interesado manteña coa Administración autonómica, de acordo co establecido no artigo 6.3º da Lei 3/1983, do 15 de xuño, de normalización lingüística de Galicia. Este compromiso acreditarase mediante a presentación, debidamente asinado, do modelo que se insire como anexo IX a esta resolución.
Artigo 8º.-Órganos competentes.
O órgano competente para a instrución dos expedientes de axudas aos que fai referencia esta resolución será o Servizo de Información, Cooperación e Fomento do Instituto Galego de Consumo, correspondéndolle ao presidente do Instituto Galego de Consumo ditar a resolución da concesión.
Artigo 9º.-Instrución dos procedementos.
1. Conforme o establecido no artigo 71 da Lei 30/1992, do 26 de novembro, se a solicitude de axuda non reúne os requisitos exixidos nesta lei e nesta resolución, o interesado será requirido para que nun prazo de dez días, contados a partir do día seguinte ao da recepción do dito requirimento, rectifique a falta ou xunte os documentos preceptivos, coa indicación de que, se non o fixese, procederase conforme o que determina o artigo 42.1º de la citada lei.
2. Sen prexuízo do disposto no parágrafo anterior, poderá requirirse o solicitante para que achegue cantos datos, documentos complementarios e aclaracións resulten necesarios para a tramitación e resolución do procedemento.
3. Revisados os expedientes e completados, se é o caso, o órgano instrutor deberá emitir, como paso previo á valoración, un informe relativo ao cumprimento dos requisitos que para os solicitantes se establecen no artigo 4º desta resolución.
4. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de non-admisión, en que se indicarán as causas desta.
Artigo 10º.-Comisión de valoración.
1. A comisión de valoración será o órgano colexiado encargado de valorar as solicitudes de acordo cos criterios obxectivos fixados nesta resolución, así como de propoñer a concesión ou denegación da subvención aos interesados.
2. A composición da comisión de valoración será a seguinte:
a) A xerente do Instituto Galego de Consumo, que a preside;
b) O/a xefe/a de Servizo de Asuntos Xerais, que actuará como secretario/a;
c) O/a xefe/a do Servizo de Información Cooperación e Fomento, o/a xefe/a do Servizo de Protección ao Consumidor e o/a xefe/a de Servizo de Seguridade de Produtos que actuarán como vogais.
A citada comisión quedará validamente constituída sempre que asistan a ela o seu presidente, ou persoa en que delegue, un vogal e o secretario. Os acordos serán adoptados por unanimidade.
3. Na proposta de concesión que formule a comisión figurarán de xeito individualizado os solicitantes propostos para obter a subvención, especificándose a avaliación que lles corresponde segundo os criterios recollidos nesta resolución. Así mesmo, indicarase o importe da subvención para cada un deles, ata esgotar o crédito dispoñible.
4. O resto das actuacións subvencionables quedará en reserva para seren atendidas ben co crédito que quedase libre de producirse algunha renuncia ou modificación nos proxectos inicialmente subvencionados, ben co incremento dos créditos orzamentarios destinados a estas subvencións. Para estes efectos poderán realizarse sucesivas propostas de resolución conforme o sinalado neste artigo.
Artigo 11º.-Audiencia.
1. Instruído o procedemento, e inmediatamente antes de redactar a proposta de resolución, porase de manifesto aos interesados para que, nun prazo de dez días, poidan formular alegacións e presentar os documentos e xustificacións que coiden pertinentes.
2. Porén, poderase prescindir do trámite ao que se refire o punto anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
Artigo 12º.-Resolución e notificación.
1. Unha vez concluído o trámite de audiencia, a comisión de valoración formulará a proposta de resolución, que se elevará, a través do órgano instrutor, ao presidente do Instituto Galego de Consumo.
2. O presidente do Instituto Galego de Consumo á vista da valoración da comisión, ditará a resolución de concesión ou denegación da axuda solicitada.
3. As resolucións de concesión ou denegación das axudas serán motivadas, de acordo cos criterios de valoración e porán fin á vía administrativa. Para os efectos de optimizar a tramitación dos expedientes e sen prexuízo dos recursos que procedan, entenderase aceptada a axuda polo beneficiario se no prazo de 15 días naturais contados desde o día seguinte ao da súa notificación non manifesta por escrito a súa renuncia expresa.
4. O prazo máximo para resolver e notificar a resolución do procedemento non poderá exceder de seis meses. O prazo empezará a computar a partir da publicación no DOG desta resolución.
O vencemento do prazo máximo sen terse notificado a resolución, lexitima os interesados para entender desestimada por silencio administrativo a solicitude de concesión da axuda.
Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común.
Non obstante, e de conformidade co establecido no artigo 59.6º b) da indicada lei, no caso das subvencións concedidas poderase substituír a notificación individual pola publicación no Diario Oficial de Galicia e na páxina web do Instituto Galego de Consumo. Nesta publicación especificarase a data da convocatoria, o beneficiario, a cantidade concedida e a finalidade da subvención outorgada.
As solicitudes desestimadas notificaranse individualmente, con indicación das causas da desestimación.
Artigo 13º.-Modificación da resolución.
1. Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, poderá dar lugar á modificación da resolución de concesión.
2. O órgano competente para a concesión da axuda poderá acordar a modificación da resolución por instancia do beneficiario. Os requisitos que deberán cumprirse son os seguintes:
a) Que a actividade, conduta ou modificación estea comprendida dentro da finalidade das normas ou bases reguladoras.
b) Que se acredite a inexistencia de prexuízo a terceiros.
c) Que os novos elementos e circunstancias que motiven a modificación, de ter concorrido na concesión inicial, non supuxesen a denegación da axuda.
3. O acto polo que se acorde a modificación da resolución, ou se é o caso se denegue, será ditado polo órgano concedente, logo de instrución do correspondente expediente en que se dará audiencia aos interesados na forma prevista no artigo 9.4º do Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Artigo 14º.-Obrigas do beneficiario.
As entidades locais beneficiarias da subvención, asumirán as seguintes obrigas:
a) Destinar as axudas ao fin para o que foron concedidas.
b) Someterse ás actuacións de comprobación que efectuará o órgano concedente, así como calquera outra comprobación e control financeiro que poidan realizar os órganos de control competentes, tanto nacionais como comunitarios, e achegar canta información lles sexa requirida no exercicio das actuacións anteriores.
c) Comunicarlle á entidade concedente a obtención de subvencións, axudas, ingresos ou recursos que financien os mesmos conceptos que os subvencionados ao abeiro desta resolución. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dos fondos percibidos.
d) Comunicarlle ao IGC, mensualmente, información sobre as consultas, reclamacións atendidas e as mediacións realizadas nas súas oficinas. Todas as consultas e reclamacións rexistraranse e tramitaranse a través da aplicación informática que indique o Instituto Galego de Consumo e a información aquí indicada será transmitida a través da dita aplicación.
e) Poñer á disposición do IGC, calquera información ou documentación que se lle solicite, especialmente a destinada a comprobar os datos facilitados polas entidades para a obtención das axudas.
f) Conservar os documentos xustificativos da aplicación dos fondos recibidos, incluídos os documentos electrónicos en canto poidan ser obxecto das actuacións de comprobación e control.
g) Proceder ao reintegro dos fondos percibidos nos supostos previstos no punto 10º do artigo 78 do texto refundido la Lei de réxime financeiro e orzamentario de Galicia.
h) Asistir o persoal ao servizo da oficina municipal de información ao consumidor ás xornadas ou actividades formativas específicas de tipo técnico que, en materia de consumo, convoque anualmente o Instituto Galego de Consumo e que vaian dirixidas á capacitación técnica do dito persoal.
i) Garantir a atención aos consumidores de xeito continuado por parte do persoal contratado con cualificación abondo en materia de consumo, así o contrato deste persoal non pode extinguirse con anterioridade ao 31 de decembro do ano para o que se conceden estas axudas.
k) Para os efectos da difusión pública os concellos beneficiarios deberán exhibir, de forma visible no lugar onde atenden aos consumidores, un cartel informativo, en modelo normalizado que facilitará o Instituto Galego de Consumo. O dito cartel deberá estar colgado no prazo dun mes, contado desde o día seguinte ao da data de recepción do dito modelo normalizado. O concello deberá remitir unha fotografía deste cartel ao Instituto Galego de Consumo, co fin de acreditar o cumprimento da dita obriga.
Artigo 15º.-Xustificación e pagamento.
1. Os gastos subvencionables deben facerse no ano 2007. A subvención recollerá os gastos orixinados desde o 1 de xaneiro do ano 2007 ou desde a data de inicio da actividade para as oficinas municipais de información ao consumidor de nova creación.
2. Para cobrar a subvención concedida, o beneficiario deberá presentar a seguinte documentación a través dalgunha das formas previstas no artigo 38.4º da Lei 30/1992, do 26 de novembro, tendo de prazo límite para presentala ata o 30 de outubro de 2007:
a) Certificado do/a secretario/a do concello, logo do informe do interventor ou xefe de contabilidade da corporación, co visto e prace do/a alcalde/esa, sobre o total dos gastos efectuados (anexo VIII).
b) Certificación da conta bancaria en que conste o ordinal bancario, código do banco, código da sucursal e código da conta corrente, onde se deba realizar o pagamento, expedida pola entidade bancaria.
c) Certificación do/a secretario/a do conxunto de todas as solicitudes de axudas efectuadas ou concedidas, obxecto desta convocatoria, por outras administracións públicas ou entes públicos ou privados nacionais ou internacionais (anexo VI).
d) Relación do número de consultas e reclamacións atendidas pola OMIC no que vai deste ano 2007 de conformidade co que se dispón no modelo que se insire como anexo IV.
e) Certificado do órgano competente que acredite os medios persoais de que dispón a OMIC, con expresión concreta sobre o vínculo contractual co concello, tipo de persoal, dedicación exclusiva ou non, duración do contrato e número de horas dedicadas diariamente á oficina. De ser o caso, titulacións, cursos e seminarios que acrediten a formación específica en materia de consumo do persoal que presta servizos na OMIC.
3. Transcorrido o prazo indicado sen que o beneficiario presentase a documentación solicitada poderase entender que renuncia á subvención. Neste caso, o presidente do Instituto Galego de Consumo ditará a oportuna resolución, nos termos do artigo 42.1º da Lei 30/1992, do 26 de novembro, de réxime xurídico das administracións públicas e do procedemento administrativo común.
4. Recibida a documentación xustificativa da subvención, os órganos competentes do Instituto Galego de Consumo, antes de proceder ao seu pagamento, poderán realizar as actuacións de comprobación oportunas para verificar o cumprimento da actividade subvencionada.
Artigo 16º.-Réxime de recursos.
As resolucións expresas ou presuntas dos expedientes tramitados ao abeiro do disposto nesta resolución esgotarán a vía administrativa e contra elas caberá interpoñer:
a) Recurso potestativo de reposición ante o órgano que as ditou ou debeu ditalas no prazo dun mes contado a partir do día seguinte ao da súa notificación, ou de tres meses contados a partir do día seguinte a aquel en que se produza o acto presunto, segundo sexa o caso.
b) Ou ben directamente recurso contencioso-administrativo ante o xulgado do contencioso-administrativo correspondente á circunscrición do órgano que ditou ou debeu ditar a resolución, no prazo de dous meses contados desde o día seguinte ao da súa notificación, se é expresa, ou de seis meses contados a partir do día seguinte a aquel en que se produza o acto presunto.
Todo isto sen prexuízo de que os interesados poidan exercer, se é o caso, calquera outro, que coiden procedente.
Artigo 17º.-Concorrencia de axudas e subvencións públicas.
O importe das axudas e subvencións reguladas nesta resolución en ningún caso poderá ser de tal contía que, illadamente ou en concorrencia con outras axudas e subvencións supere o importe que solicitou a entidade local.
Artigo 18º.-Reintegro das axudas.
1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se é o caso, se establezan na resolución de concesión, dará lugar á obriga de devolver total ou parcialmente a subvención percibida, así como os xuros de demora correspondentes.
2. Para facer efectiva a devolución a que se refire o punto anterior tramitarase o oportuno procedemento de reintegro, que se axustará ao previsto no artigo 78.10º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e na súa normativa de desenvolvemento.
3. Aos beneficiarios das subvencións reguladas nestas bases seralles de aplicación o réxime de infraccións e sancións previsto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e na súa normativa de desenvolvemento.
Artigo 19º.-Fiscalización e control.
1. O Instituto Galego de Consumo poderá levar a cabo as actividades de inspección que considere oportunas para controlar o cumprimento das subvencións.
2. Alén do anterior, a concesión das axudas e subvencións reguladas nesta resolución estará sometida ao exercicio da función interventora e do control financeiro por parte da Intervención Xeral da Comunidade Autónoma nos termos que establece o capítulo V do Decreto 287/2000, do 21 de novembro, ás actuacións de comprobación previstas na lexislación do Tribunal de Contas e do Consello de Contas, así como, se é o caso, ás dos servizos financeiros da Comisión Europea e do Tribunal de Contas Europeo.
Artigo 20º.-Réxime sancionador.
As infraccións administrativas cometidas en relación coas axudas reguladas nesta resolución sancionaranse de conformidade co disposto no artigo 79 do texto refundido da Lei de réxime financeiro e orzamentario de Galicia.
Artigo 21º.-Publicidade.
No prazo máximo de tres meses contados desde a data de resolución da concesión publicarase no Diario Oficial de Galicia a relación das subvencións concedidas con indicación da norma reguladora, beneficiario, crédito orzamentario, contía e finalidade da subvención.
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, o Instituto Galego de Consumo publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web, todo isto consonte ao establecido na Lei orgánica 15/1999, do 13 de decembro, de protección de datos de carácter persoal, e na Lei orgánica 1/1982, do 5 de maio, pola que se regula a protección civil do dereito á honra, á intimidade persoal e familiar e á propia imaxe.
Disposición adicional
No non previsto nesta resolución atenderase ao establecido nos artigos 78 e 79 do texto refundido da Lei de réxime financeiro e orzamentario de Galicia, na Lei 38/2003, xeral de subvencións e no Decreto 287/2000, do 21 de novembro, e na normativa comunitaria que lle resulte de aplicación.
Disposición derradeira
Facúltase a presidencia do Instituto Galego de Consumo para que dite as disposicións necesarias para a aplicación do disposto nesta resolución.
Santiago de Compostela, 16 de abril de 2007.
Emilio Nogueira Moure
Presidente do Instituto Galego de Consumo